लेखा समिति सभापतिको अभिव्यक्तिप्रति सांसद थापाको आपत्ति
सार्वजनिक लेखा समितिका सभापति ऋषिकेश पोखरेलले एनसेलको सेयर खरिदबारे प्रतिनिधिसभाका अन्य समितिले गरेको छलफललाई लिएर दिएको अभिव्यक्तिका विषयमा राज्यव्यवस्था तथा सुशासन समितिले विरोध जनाएको छ । कांग्रेस महामन्त्रीसमेत रहेका सांसद गगन थापाले लेखा समिति सभापति पोखरेलको अभिव्यक्तिलाई गम्भीरतापूर्वक सभामुखसामु उठाउनुपर्ने बताए । 
काठमाडौँ — सार्वजनिक लेखा समितिका सभापति ऋषिकेश पोखरेलले एनसेलको सेयर खरिदबारे प्रतिनिधिसभाका अन्य समितिले गरेको छलफललाई लिएर दिएको अभिव्यक्तिका विषयमा राज्यव्यवस्था तथा सुशासन समितिले विरोध जनाएको छ । कांग्रेस महामन्त्रीसमेत रहेका सांसद गगन थापाले लेखा समिति सभापति पोखरेलको अभिव्यक्तिलाई गम्भीरतापूर्वक सभामुखसामु उठाउनुपर्ने बताए । राज्यव्यवस्था तथा सुशासन समितिको बुधबारको बैठकमा सांसद थापाले लेखा समिति सभापति निम्न स्तरमा झरेर अर्को संसदीय समितिबारे टिप्पणीमा उत्रिएको भन्दै आलोचना गरे । उनले सार्वजनिक अभिव्यक्तिद्वारा प्रतिवाद गर्नुभन्दा पनि सभामुखसँग उक्त अभिव्यक्तिको विषय उठाउनुपर्ने सुझाव समिति सभापति रामहरि खतिवडालाई दिएका छन् । राज्यव्यवस्था तथा सुशासन समितिका सबै सांसदहरू बसेर प्रधानमन्त्री पुष्पकमल दाहालसँग एनसेलको सेयर बिक्रीबारे छलफल गरेको र त्यसमा प्रमुख प्रतिपक्षी दलका सांसद पनि सहभागी रहेको स्मरण थापाले गराए । पोखरेल एमालेका सांसद हुन् । पोखरेलले बुधबार सामाजिक सञ्जाल फेसबुकमा एनसेल प्रकरणलाई कमजोर बनाउन अन्य समिति लागेको आरोप लगाएका थिए । 'सरकारी सुण्डमसुण्डहरू सार्वजिक लेखा समितिले गरेको एनसेल भ्रष्टाचार काण्डसम्बन्धी निर्णयलाई र सरकारलाई दिएको दबाबलाई कमजोर बनाउन र भ्रष्टाचारलाई छोप्न, आफ्नो कार्यक्षेत्रभन्दा बाहिर विभिन्न संसदीय समितिहरू मार्फत विषय बङ्ग्याउने र जनतालाई भ्रम छर्ने कामको खेद व्यक्त गर्दछु र जनतालाई सचेत हुन अपिल गर्दछु,' पोखरेलको आरोप थियो । लेखा समितिका सभापतिको यो आरोप राज्यव्यवस्था समितिमाथि रहेको थापाको भनाइ छ । राज्यव्यवस्था समितिले मंगलबार मात्रै प्रधानमन्त्री र सञ्चारमन्त्रीलाई बोलाएर एनसेल खरिद-बिक्रीबारे छलफल गरेको थियो । 'संसद्को एक समितिका एक सभापतिले अर्को समितिका विषयमा यस्तो निम्न स्तरमा उत्रिएर टिप्पणी गर्ने हो ? यो संसद्को गरिमा र मर्यादासँग जोडिएको विषय हो,' थापाले भने, 'सभामुखसँग यो विषय गम्भीरतापूर्वक उठाउन माग गर्दछु । यो विषयमा समितिका तर्फबाट सभामुखसँग यो विषय जानुपर्छ ।'सार्वजनिक लेखा समितिका सभापति पोखरेलले संसदीय भाषाको मर्यादाको सीमा नाघेको भन्दै राज्यव्यवस्था तथा सुशासन समितिमा प्रश्न उठेको हो । समिति सभापति रामहरि खतिवडाले उक्त विषयमा सभामुख देवराज घिमिरेलाई भेट्न आजै जाने स्पष्ट पारे ।एनसेलको सेयर खरिदबारे सार्वजनिक लेखा समितिको बैठक भने बस्न सकेको छैन । पछिल्लो समय समिति सभापति एमालेको मध्यपहाडी संकल्प यात्रामा पूर्वी नेपाल गएका थिए । पोखरेल बुधबार मात्रै काठमाडौं आउन लागेको उनको सचिवालयले जानकारी दिएको छ । लेखा समितिले यो विषयमा छलफल नगरेको अवस्थामा राज्यव्यवस्था तथा सुशासन समिति, अर्थ समिति र शिक्षा तथा प्रविधि समितिले एनसेलको सेयर बिक्रीबारे छलफल गरेको छ ।